作者:葛長庚
標題:賀新郎
內容:醉見千山面。晚晴初、蟬聲未了，鳥聲尤遠。知道仙人丹灶在，尚有陳灰猶暖。但只恐、松枯石爛。笑問年華應不換，又如何、洞裡笙簫斷。還念我，去歸晚。千巖萬壑猿啼遍。一思量、一回懊恨，一回淚眼。豈是自家無仙骨，尚被紅塵牽絆。要分此、煙霞一半。當日朱仙和葛老，更老黃、亦合同蕭散。上帝近，永容懶。